**PRILOGA 1**

**k Zapisniku in Odpravku sklepa 101. dopisne seje SSIO**

*Priloga k dokumentoma številka 013-8/2020/25 in 013-8-/2020/26 z dne 1. 4. 2020.*

**PRIPOMBE NA LETNI PROGRAM IZOBRAŽEVANJA ODRASLIH RS ZA LETO 2020 (LPIO 2020):**

Gradivo LPIO 2020 je izredno smelo zastavljeno v smislu kazalnikov. Tako naj bi se v letu 2020 dosegla 19 % vključenost v VŽU in 45 % udeležba aktivnega prebivalstva. Kljub zmanjšanju sredstev na vseh prednostnih področjih, razen tretjega, pričakujemo enake kazalnike.

Ob tem kaže opozoriti še na epidemijo s katero se trenutno soočamo in ki bo gotovo pustila posledice. Nedvomno se tudi letos, morda še bolj kot v preteklih letih, zaradi združenega načrta več ministrstev, izgublja slika področja izobraževanja odraslih. Dobivamo sicer bolj celovit vpogled v delo drugih ministrstev, hkrati pa se vztrajno zmanjšuje delež programov na 1. in 2. prednostnem področju ter dejavnostih. Zlasti pri dveh nosilnih ministrstvih (MIZŠ in MDDSZ) se povečuje nesorazmerno financiranje po prednostnih področjih ReNPIO 2013-2020 in vedno bolj prevladujejo sredstva Evropskega socialnega sklada v razmerju s sredstvi integralnega proračuna.

Rahel dvig sredstev pri MIZŠ bi bil spodbuden, če se med postavke ne bi »prikradla« cela vrsta programov in projektov, ki imajo le malo povezave ali celo nič z izobraževanjem odraslih. Med njimi so očitni:

* prenova programov poklicnega izobraževanja,
* usposabljanje mentorjev dijakom in študentom, (na to je bilo opozorjeno že lani)
* vzpostavitev registra učnih mest (vajenci), ki jih pri odraslih ni.

Za to je v načrtu namenjenih 794.570 €.

Precejšnja sredstva za krepitev profesionalnih kompetenc učiteljev sprva delujejo odlično, podrobnejši pogled pa pokaže, da gre za:

* Kompetence na področju dela z otroki s posebnimi potrebami (otrok v naših programih nimamo),
* Program prva zaposlitev (ki ni namenjen zaposlovanju učiteljev začetnikov v IO),
* Program popestrimo šolo (tudi ta ni namenjen IO).

Za praktično vse ostale programe lahko ugotovimo, da so vsaj namenjeni **tudi** izobraževalcem odraslih. Na primer:

* Program »**Le z drugimi smo**«, ki ga bomo izvajali pet let (2016–2021), je namenjen usposabljanju 10.000 strokovnih in vodstvenih delavcev, delavk v vzgoji in izobraževanju (v vrtcih, osnovnih in srednjih šolah, dijaških domovih, na ljudskih univerzah) na področju socialnih in državljanskih kompetenc.

V nadaljevanju pa sledijo programi, **ki z izobraževanjem odraslih nimajo nobene zveze**:

* **Popestrimo šolo** je program, ki je namenjen izključno osnovnim šolam - kako se tak program sploh znajde na tem seznamu?
* **Prva zaposlitev 2020** – program sploh ni namenjen odraslim?
* Cilj javnega razpisa v okviru sklopa A… **zaposlitev pomočnikov vzgojiteljev začetnikov**… v naslednjih vzgojno-izobraževalnih zavodih:

- v vrtcih,

- šolah in zavodih za VIZ otrok in mladostnikov s posebnimi potrebami.

* Cilj javnega razpisa v okviru sklopa B…**zaposlitev učiteljev začetnikov**, …v naslednjih vzgojno-izobraževalnih zavodih: v vrtcih, osnovnih šolah, glasbenih šolah, srednjih šolah, dijaških domovih in šolah in zavodih za vzgojo in izobraževanje otrok in mladostnikov s posebnimi potrebami.
* **Učim se biti učitelj** – tudi ta program ni namenjen odraslim.

Projekti prijaviteljev, ki bodo v okviru javnega razpisa izbrani, se bodo izvajali v naslednjih vzgojno-izobraževalnih zavodih: vrtcih, osnovnih šolah, glasbenih šolah, srednjih šolah, dijaških domovih oziroma v šolah in zavodih za vzgojo in izobraževanje otrok in mladostnikov s posebnimi potrebami.

Navedeni podatki so iz zbirnika vseh upravičencev za programe na spletni strani gov.si:

<https://www.gov.si/iskanje/?q=popestrimo+%C5%A1olo+2016-2021&t=>

oziroma neposredno v besedilih javnih razpisov;

Za vse te program je namenjenih skupaj 5.668.200 € sredstev. Če k temu prištejemo še promocijo in prenovo poklicnega izobraževanja je to **skupaj 7.350.000 €, ki sploh niso namenjeni izobraževanju odraslih.**

Brez dvoma so sredstva za razvoj teh področij izobraževanja potrebna, vendar je vprašanje čemu so v letnem programu izobraževanja odraslih?

Enako velja za **Strategijo bralne pismenosti**, ki je namenjena celotni vertikali ( v skupini za pripravo je bila le ena predstavnica ACS), sredstva pa so umeščena v LPIO.

**S tem se namenoma zabriše dejstvo, da je sredstev v resnici manj, kot v preteklih letih, skupaj manj kot 20 milijonov EUR, za vsa področja in dejavnosti.**

To je seveda zaskrbljujoče, še posebej ker ne vidimo kje in kako se bo implementiral novi ZIO in financirala javna služba na področju IO. Postavka sofinanciranje strokovnih delavcev je namreč tudi prepolovljena.

Pri starejših odraslih na prehodu v tretje življenjsko obdobje razen spodbude za delovanje Univerze za tretje življenjsko obdobje ni zanje praktično nobenih sofinanciranih programov. V skladu s Strategijo dolgožive družbe in demografskimi izzivi, ki so tik pred vrati, se premalo ukvarja s to populacijo, povpraševanje na terenu pa je izjemno veliko. To je tudi del družbe, ki nima velike kupne moči. Kazalnik je sicer relativno visoko zastavljen, vendar moramo upoštevati, da 2.000 EUR na posamezno UTŽO ni znesek, ki pokrije vse potrebe.

Vprašanje je, kje so razpisi, ki se jih že nekaj let obljublja. Ne bi bilo napačno če bi jih zastavili na način z vnaprej predvidenim deležem sofinanciranja lokalne skupnosti. Letos se zmanjšuje tudi število študijskih krožkov, s katerimi se tudi regulira povpraševanje starejših.

Pogrešamo obrazložitve MIZŠ, predvsem na področju umeščenosti javne službe v skladu z ZIO.

Ni sicer računati na kvalitativni preskok dokumenta LPIO, kar bi predstavljala vsebinska/programska povezanost med posameznimi deležniki.

Pripomba predstavnice MDDSZ se nanaša na uporabljeno terminologijo in sicer: »Glede na dejstvo, da nismo realizirali 9. točko Sklepa 3/99 predlagam, da se termin »zmožnost« navaja izključno za programe, ki so vezani na Zakon o izobraževanju odraslih. Termin »kompetence« je uporabljen v vseh projektih, ki se izvajajo na podlagi Operativnega programa za izvajanje evropske kohezijske politike v obdobju 2014–2020 in so vezani na drugo področno zakonodajo, ki termina »zmožnost« ne pozna. Primer: str. 17, Sofinanciranje izobraževanja in usposabljanja za dvig izobrazbene ravni in pridobivanje poklicnih kompetenc 2016 – 2018.

Dva člana sta se pri podajanju pozitivnega mnenja k gradivu LPIO 2020 VZDRŽALA, ker sta prepričana, da se je situacija v času obravnave tega dokumenta bistveno spremenila zaradi virusa COVID 19 in bo zato realizacija LPIO 2020 zelo težavna, saj bo treba prilagoditi tako vsebine, kot tudi način usposabljanja odraslih, saj se vse več vsebin izvaja na daljavo in v digitalni obliki. Menita, da se bodo zaradi trenutnih razmer spremenile tudi prioritete za leto 2020. K temu en od članov navaja nekaj razlogov in sicer:

* Znaten delež dotičnih programov je zasnovan na osebnem stiku in se ne bo mogel izvesti v letošnjem letu ali pa se bo izvedel v omejenem obsegu.
* Programi, ki so namenjeni usposabljanju in izobraževanju na področju higiene in zdravstvenega varstva, so trenutno prioriteta.
* Programi, ki so namenjeni usposabljanju in izobraževanju za dvig digitalnih zmožnosti za poučevanje in delo na daljavo, so trenutno prioriteta.

Razmere na trgu dela se bodo bistveno spremenile in ker se s takšnimi razmerami še nismo srečali tudi ni protokolov, ki bi navajali na kakšen način se dokumenti kot je LPIO lahko spreminjajo tekom leta.

Vsekakor člani SSIO menijo, da bo dokument moral biti deležen sprememb v luči družbenih pretresov, ki smo jim priča in jih ta trenutek še ni mogoče z gotovostjo napovedati.